Marianne Jelved (RV), 2001-04-25:
Statsministeren sagde i sit indlæg, at jeg ville uddybe nogle ting om Valutafonden og andre internationale fora, og det vil jeg også meget gerne gøre.
Men først vil jeg dog lige tillade mig at sige, at det er utrolig glædeligt, at demokratiet faktisk breder sig ud over verden, og med demokrati følger jo også en mere åben verden og dermed også en markedsøkonomi.
Det er vigtigt i den debat, der foregår internationalt, at gøre sig klart, at markedsøkonomien er et middel og er et grundlag for handel og samkvem over grænserne.
Men der er ikke noget land, som forestiller sig, at der ikke er behov for at regulere markedsøkonomien, og derfor er utrolig mange kræfter rettet imod fælles internationale, for ikke at sige globale regelsæt for håndtering af den finansielle sektor.
Man ved jo godt, at markedsøkonomien er god til at skabe f.eks. effektive lån og dermed også billigere finansieringsinvesteringer i produktionsapparater og arbejdspladser, og også udviklingslandene har meget stort behov for at få del i den globale investering.
Der er selvfølgelig negative konsekvenser, og dem har statsministeren peget på.
Det, der foregår i disse år, er, at EU regulerer det finansielle marked, og Europaudvalget følger tæt med i det arbejde. Euroen er også efter regeringens opfattelse et muligt svar på nogle af de negative kræfter, som der kan opstå imellem valutaerne.
EU-ministrene har samarbejdssamtaler med ansøgerlandenes ministre om deres valutaregimer.
Der er en fuldstændig klar erkendelse af, at valutaregimer må tilpasses det økonomiske fundament, man har i det enkelte land.
Der er ikke en entydig sandhed med hensyn til, hvad det rigtige er; der er nogle sammenhænge, der skal være opfyldt.
OECD arbejder meget intenst for at modvirke skadelig skattekonkurrence.
Der kom en glimrende rapport i april 1998
om disse spørgsmål.
Der er ved at blive udarbejdet globale regler, der skal modvirke hvidvaskning.
Disse principper skal Valutafonden tjekke at medlemslandene - og der er 182 medlemslande i Valutafonden - gennemfører.
På ASEM-mødet i januar måned i år, som foregik i Kobe, hvor EU-ministrene, økonomi- og finansministrene, havde møde med deres kolleger fra 10 asiatiske lande, havde alle landene tjekket, hvor mange af disse principper de havde fået gennemført på nuværende tidspunkt.
Der er meget, meget stor opmærksomhed omkring at skabe den bedst mulige stabilitet omkring bl.a. den finansielle sektor.
Det, der sker, er jo, at Valutafonden bl.a. har appelleret til alle medlemslandene om, at de offentliggør den rådgivning og vurdering af landenes økonomier og den måde, de efterlever internationale standarder på.
Det sker, og det er
jo for at skabe større åbenhed og dermed også større stabilitet i det internationale økonomiske system.
Der er udarbejdet kodekser for en god praksis.
Det er meget vigtigt, at der er gennemsigtighed på disse afgørende områder, for det bidrager også til, at man internationalt kan følge udviklingen i de enkelte lande og dermed også sikre sig, at der er grundlag for f.eks. den långivning, der gives i det pågældende land, eller om der skal særlig hjælp til.
Man udarbejder og forbedrer data til overvågningen, også omkring valutareservernes udvikling.
Man er fuldstændig klar over, at man ikke bare kan liberalisere kapitalbevægelserne; der skal en særlig økonomisk udvikling til, inden det er klogt at gøre det.
Derfor arbejdes der med regler for, hvordan man gør det gradvis, og hvad der skal til for at have mulighed for at være med og være en del af den åbne markedsøkonomi.
Samlet set er det vurderingen, sådan som jeg ser det, at der selvfølgelig er en lang række nye udfordringer og problemer, vi skal forholde os til, men vi har også utrolig gode muligheder for internationalt i disse år at skabe egentlige globale fælles regler på væsentlige områder, som gør, at vi kan have mere stabilitet, end vi har oplevet tidligere.
Der er også muligheder for, at vi netop får, kan man sige, bæredygtighedsudviklingen og kravene ind i den del af verdenssamfundet, som drejer sig om den finansielle sektor.